60-jarige pa kry lewenslank vir verkragting van dogterŉ 60-jarige man is deur die Pietermaritzburg-streekshof in KwaZulu-Natal tot lewenslange tronkstraf gevonnis nadat hy vir agt jaar lank sy tiener-stiefdogter verkrag het. Kol. Jay Naicker, ŉ polisiewoordvoerder, het gesê die meisie was 16 toe hy haar begin verkrag het. “Die verkragtings het begin toe sy een dag siek was. Die pa het toe aan haar gesê sy moet saam met hom slaap sodat hy haar kan genees,” het Naicker gesê. Daarna het hy haar gereeld verkrag. Volgens Naicker was die meisie te bang om dit aan enigiemand te vertel, omdat die man haar met die dood gedreig het. Sy het uiteindelik in 2011 die verkragting aangemeld. Lt.genl. Mmamonnye Ngobeni, die polisiekommissaris van KwaZulu-Natal, het die swaar vonnis verwelkom. Ngobeni het gesê die vonnis gee hoop aan mense wat mishandel word en dat misdaad teen vroue en kinders ŉ prioriteit vir die polisie bly.